Brøndby sikrede torsdag avancement i kvalifikationen til Europa League, men det holdt usædvanligt hårdt.

Brøndby tabte på udebane 0-2 til finske Inter Turku, og efter 4-1-sejren hjemme i første opgør var Brøndby blot en enkelt finsk scoring fra at ryge ud af kvalifikationen.

Nyindkøbet Tobias Børkeeiet var med fra start hos Brøndby, som med den store sejr i det første opgør ikke havde det vilde at jagte, hvis holdet kunne undgå at indkassere mål.

Tempoet var til at overskue i første halvleg, og de første 45 minutter endte uden scoringer, og alt åndede fred og idyl for de danske gæster.

Hvis tilskuerne var faldet i søvn, så blev de dog vækket kort inde i anden halvleg.

Efter 52 minutter endte en lang aflevering hos hjemmeholdets Niko Markkula.

Han rundede ganske overbevisende både Dominik Kaiser og Kevin Mensah og drejede bolden i netmaskerne til 1-0 til Inter Turku.